**שמחת תורה**

**פתיח: סיפור חסידי**

בְּבוֹקֶר שִׂמְחַת תּוֹרָה, כּוּלָּם מִתְעוֹרְרִים מְאוּחָר מֵהָרָגִיל, בְּשֶׁל הָרִיקּוּדִים וְשִׂמְחַת הַהַקָּפוֹת שֶׁבַּלַּיְלָה הַקּוֹדֶם. הַמַּלְאָכִים, לְעוּמַּת זֹאת, לֹא אָמְרוּ "לְחָיִים" בְּלֵיל שִׂמְחַת תּוֹרָה וְהֵם בָּאִים כְּהֶרְגֵּלָם לִתְפִילַּת הַשַּׁחַר. אַךְ כְּפִי שֶׁהַתַּלְמוּד מְסַפֵּר לָנוּ, הַמַּלְאָכִים לֹא יְכוֹלִים לָשִׁיר אֵת שִׁירַת הַבּוֹרֵא בָּרָקִיעַ עַד שֶׁעַם יִשְׂרָאֵל עוֹשֶׂה זֹאת בָּאָרֶץ.

בּוֹקֶר שִׂמְחַת תּוֹרָה אֶחָד ְהֶחְלִיטוּ הַמַּלְאָכִים לְנַצֵּל אֶת זְמַנָּם וְלַעֲרוֹךְ נִיקָּיוֹן בַּשָּׁמַיִים. הֵם גִּילּוּ כִּי הַשָּׁמַיִים מְלֵאִים בַּחֲפָצִים מְשׁוּנִּים: נַעַלֵי בַּיִת קְרוּעִים, עִקְבֵי נַעֲלַיִים שְׁבוּרִים. הַמַּלְאָכִים רְגִילִים לִמְצוֹא צִיצִית, תְּפִילִּין וַחֲפָצִים דּוֹמִים בַּשָּׁמַיִים, אַךְ הֵם מֵעוֹלָם לֹא רָאוּ דְּבָרִים שֶׁכָּאֵלֶה! הֵם הֶחְלִיטוּ לִשְׁאוֹל אֶת הַמַּלְאָךְ מִיכָאֵל, סָנֵגוֹרַן שֶׁל יִשְׂרָאֵל, לְפֵשֶׁר הַדְּבָרִים. "כֵּן" הוֹדָה מִיכָאֵל, "אֵלֶּה הֵם הַנַּעֲלַיִם שֶׁנּוֹתְרוּ מֵהַהַקָּפוֹת שֶׁנֶּעֶרְכוּ אֶמֶשׁ, בָּהֶם הַיְּהוּדִים רָקְדוּ עִם הַתּוֹרָה". מִיכָאֵל הִצִּיג בְּגַאֲוָוה אֶת הַנַּעֲלַיִם הַקְּרוּעוֹת לְפִי קְהִילּוֹת - אֵלֶּה הֵם מֵעִיר קָמִינְקָא; אֵלֶּה מִמֶעזְרִיטשׁ. יֵשׁ מַלְאָךְ אֶחָד בַּשָּׁמַיִים שֶׁהוּא אַחֲרַאי לִשְׁזוֹר כְּתָרִים לְבוֹרֵא עוֹלָם מִתְּפִילּוֹת עַם יִשְׂרָאֵל. הַיּוֹם אֲנִי אַצִּיג לְבוֹרֵא עוֹלָם אֶת הַכֶּתֶר הַמְּפוֹאָר בְּיוֹתֵר שֶׁהוּא עָשׂוּי מִנַּעֲלַיִים קְרוּעוֹת".

1. מֵאֵיפֹה מגִּיעוֹת הַנַּעֲלַיִם הַקְּרוּעוֹת?
2. מָה הַמַּלְאָכִים עוֹשִׂים אִיתָּן?
3. מָה אוֹמֵר הַסִּיפּוּר עַל הַיַּחַס שֶׁל ה' לַהַקָּפוֹת וּלְשִׂמְחַת הַחַג?

בְּמַהֲלַךְ הַלִּימּוּד נָבִין אֶת סִיבַּת הַשִּׂמְחָה, לָמָּה שְׂמֵחִים וְעַל מָה.

**שמחת תורה - דף לימוד**

1. **חַג שִׂמְחַת תּוֹרָה מַהוּ? עִיּוּן בִּפְסוּקֵי הַחַגִים שֶׁבַּתּוֹרָה**

וּבַחֲמִשָּׁה עָשָׂר יוֹם לַחֹדֶשׁ הַשְּׁבִיעִי מִקְרָא קֹדֶשׁ יִהְיֶה לָכֶם, כָּל מְלֶאכֶת עֲבֹדָה לֹא תַעֲשׂוּ, וְחַגֹּתֶם חַג לַה' שִבְעַת יָמִים (במדבר כט פסוק יב)

בַּיּוֹם הַשְּׁמִינִי - עֲצֶרֶת תִּהְיֶה לָכֶם, כָּל מְלֶאכֶת עֲבֹדָה לֹא תַעֲשׂוּ. וְהִקְרַבְתֶּם עֹלָה אִשֵּׁה רֵיחַ נִיחֹחַ לַה' פַּר אֶחָד, אַיִל אֶחָד, כְּבָשִׂים בְּנֵי שָׁנָה שִׁבְעָה, תְּמִימִם. מִנְחָתָם וְ[נִסְכֵּיהֶם](http://he.wikipedia.org/wiki/%D7%A0%D7%A1%D7%9A), לַפָּר לָאַיִל וְלַכְּבָשִׂים בְּמִסְפָּרָם - כַּמִּשְׁפָּט. וּשְׂעִיר חַטָּאת אֶחָד, מִלְּבַד עֹלַת הַתָּמִיד וּמִנְחָתָהּ וְנִסְכָּהּ.

 (במדבר כט פסוקים לה-לח)

* מָה שֵׁם הַחַג הַמְּדוּבָּר כָּאן? הַאִם מַשֶּׁהוּ בִּפְסוּקִים אֵלּוּ מַזְכִּיר לָכֶם אֶת שִׂמְחַת תּוֹרָה?

יוֹם אַחֲרוֹן שֶל הֶחָג, שֶׁהוּא גַם כֵּן שְׁמִינִי עֲצֶרֶת, נִקְרָא שִׂמְחַת-תּוֹרָה, לְפִי שֶׁמְּסַיְמִין בּוֹ אֶת הַתּוֹרָה וּשְׂמֵחִים בָּה. בַּיּוֹם, אַחַר הַהַקָפוֹת, מְשַׁיְרִין שְׁלֹשָׁה סִפְרֵי תוֹרָה וּמַרְבִּים בִּקְרוּאִים בְּסֵפֶר-תּוֹרָה אֶחָד בְּפָרָשַׁת וְזֹאת הַבְּרָכָה כַּמָּה פְעָמִים עַד מְעֹנָה, וּבַסּוֹף קוֹרְאִין כָּל הַנְּעָרִים.

קיצור שולחן ערוך קלז סעיף ז

1. עַל מָה שְׂמֵחִים בְּיוֹם זֶה? מָה הָאֵירוּעַ הַמְּיוּחָד?
2. אֵיךְ חוֹגְגִים אוֹתוֹ?
3. לְדַעְתְּכֶם, מִי הִתְקִין אֶת שִׂמְחַת תּוֹרָה? בָּחֲרוּ תְּשׁוּבָה:
* הַתּוֹרָה ( כְּלוֹמַר ה')
* חֲזַ"ל (הָרַבָּנִים)
* הָעָם עִם הָרַבָּנִים
1. הַאִם יֵשׁ עוֹד יוֹם בַּשָּׁנָה שֶׁבּוֹ אֲנַחְנוּ חוֹגְגִים אֶת הַתּוֹרָה?
2. **עַם יִשְׂרָאֵל מְקַבֵּל אֶת הַתּוֹרָה**

כְּשֶׁנִּגְלָה הַמָּקוֹם לְיִתֶּן תּוֹרָה לְיִשְׂרָאֵל, לֹא עַל יִשְׂרָאֵל בִּלְבַד הוּא נִגְלֶה, אֶלָּא עַל כָּל הָאוּמּוֹת....))

וְכֵן לְכָל אוּמָּה וְאוּמָּה שָׁאַל לָהֶם אִם מְקַבְּלִים אֶת הַתּוֹרָה (וְלֹא קִבְּלוּהָ(

כֵּיוָון שֶׁרָאָה הָקָּבָּ"ה כָּךְ, נְתַנָהּ לְיִשְׂרָאֵל.

כְּשֶׁנִּגְלֶה הָקָּבָּ"ה לִיתֵּן תּוֹרָה לְיִשְׂרָאֵל הִרְעִישׁ אֶת הָעוֹלָם כּוּלּוֹ עַל יוֹשְׁבָיו.

מעובד עפ"י מדרש ספרי שמג

* לפי המדרש הזה, למי ה' רצה לתת את התורה בהתחלה?
* למה בסוף ניתנה תורה לבני ישראל?

"וְיִתְיַיצְּבוּ בְּתַחְתִּית הַהַר ". [שמות יט, יז](http://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94%3A%D7%A9%D7%9E%D7%95%D7%AA_%D7%99%D7%98_%D7%99%D7%96)

אָמַר רַב אַבְדִּימִי בָּר חַמָא בָּר חָסָא:

מְלַמֵּד שֶׁכָּפָה הָקָּבָּ"ה עֲלֵיהֶם אֶת הַהַר כְּגִיגִית וְאָמַר לָהֶם:

אִם אַתֶּם מְקַבְּלִים הַתּוֹרָה מוּטָב וְאִם לָאו שָׂם תְּהֵא קְבוּרַתְכֶם.

תלמוד בבלי, שבת פח א

1. לְפִי מִּדְרָשׁ זֶּה, הַאִם בְּנֵי יִשְׂרָאֵל קִיבְּלוּ אֶת הַתּוֹרָה מֵרָצוֹן?
2. מָה דַּעְתְּכֶם עַל הַפַּרְשָׁנוּת הַזּוֹ שֶׁל מַתָּן תּוֹרָה?
3. מָה זֶה אוֹמֵר עַל הַקֶּשֶׁר שֶׁלָּנוּ עִם הַתּוֹרָה?
4. **שִׂמְחַת תּוֹרָה בְּסִיוָן אוֹ בְּתִשְׁרֵי?**

**מָשָׁל: הַתּוֹרָה וְעַם יִשְׂרָאֵל**

בִּקֵּר הַמַּגִּיד מִדּוּבְּנָא אֶת הַגָּאוֹן מִוִּילְנָה וְאָמַר לוֹ: רַבִּי, כָּל יָמַי הָיִיתִי מִתְקַשֶּׁה בְּדָבָר אֶחָד ־ הֵן הַתּוֹרָה נִיתְּנָה בְּחַג הַשָּׁבוּעוֹת, וְלָמָּה זֶה חָל חַג שִׂמְחַת תּוֹרָה דַּוְוקָא בְּתִשְׁרֵי וְלֹא בְּסִיוָן?!

אַדְרַבָּא, הַשְׁמִיעֵנִי נָא מָה בְּפִיךָ, אָמַר הַגָּאוֹן.

וְהַמַּגִּיד עָנָה וְאָמַר: דּוֹמַנִי, שֶׁאֶפְשָׁר לְהַסְבִּיר אֶת הַדָּבָר בְּמָּשָׁל.

הָיֹה הָיָה דּוּכָּס אֶחָד חָשׁוּךְ בָּנִים, רַחְמָנָא לִיצְלַן. שָׁאַל בָּרוֹפְאִים וּבִמְכַשְׁפִים, אַךְ לְלֹא הוֹעִיל. הִשִּׂיאוּ לוֹ יְדִידָיו וּמֵרֵעָיו עֵצָה לִפְנוֹת לְעֶזְרָה לְאֶחָד מִצַּדִּיקֵי יִשְׂרָאֵל שֶׁיָּצְאוּ לוֹ מוֹנִיטִין כְּבַעַל מוֹפֵת גָּדוֹל.

וַיַּעַשׂ הַדּוּכָּס כֵּן. הוּא בָּא אֵל הַצַּדִּיק וְהִתְחַנֵּן לְפָנָיו וְגַם הִבְטִיחַ לוֹ, כִּי בְהִיוָּולֵד לוֹ יֶלֶד יַעֲשֶׂה עִם הַיְּהוּדִים אַךְ טוֹב וְחֶסֶד. עָמַד הַצַּדִּיק בִּתְפִילָּה עַל הַדּוּכָּס, וּמִקֵּץ יָמִים אֲחָדִים בִּישֵּׂר לוֹ לַדּוּכָּס בְּשִׂמְחָה: כָּעֵת חַיָּה וּלְאִשְׁתְּךָ בַּת. אֲבָל תְּנַאי אֶחָד אֲנִי מַתְּנֵה אִתְּךָ: בַּל תִּרְאֶה בִּתְּךָ פְּנֵי גֶּבֶר עַד לְאַחֵר שֶׁתִּכָּנֵס בִּבְרִית הַנִּשּׁוּאִים, וְלֹא — מוּת תָּמוּת.

בְּאֵין בְּרֵירָה הִסְכִּים הַדּוּכָּס לַתְּנַאי הֶחָמוּר הַזֶּה. כִּי טוֹבָה בַּת עִם יִסּוּרִים וּתְלָאוֹת, מִיִּסּוּרִים וּתְלָאוֹת בְּלִי בַּת. וַיְהִי כִּי הָרָתָה אֵשֶׁת הַדּוּכָּס לָלֶדֶת וְיִשְׁלַחֶנַה הַדּוּכָּס בְּלִוְיַת שְׁפָחוֹת הֶחָצֵר לְאֶחָד מֵאַרְמְנוֹתיו, שֶׁעָמַד עַל אִי בּוֹדֵד וּמְרוּחָק. הַיַּלְדָּה נוֹלְדָה, גָּדְלָה וְטוּפְּחָה עַל יְדֵי נָשִׂים. הַלָּלוּ לְמַדְוֶה, כַּיָּאוּת לְבִתּוֹ שֶׁל דּוּכָּס, לְשׁוֹנוֹת וְדִבְרֵי חָכְמָה, זִמְרָה, רִיקוּד, נְגִינָה וְכַוֵּי. וּמִיָּמִים יְמִימָה הָיְיתָה. הָאֶם בָּאָה לְאַרְמוֹן הַדּוּכָּס לְסַפֵּר לוֹ אֵת פָּרָשַׁת גְּדוּלַּת בִּתּוֹ, אֶת רוֹב חִינָּה וְיָפְיָהּ, אֶת יִתְרוֹנוֹתֶיהָ וְכִישְׁרוֹנוֹתֶיהָ. אוּלָם אֶת פָּנֶיהָ לֹא רָאָה הַדּוּכָּס, כִּי שָׁמַר אֶת הַבְטָחָתוֹ. וְתִגְדַּל הַיַּלְדָּה וַתְּהִי לְנַעֲרָה. אָז פָּנָה הַדּוּכָּס לְאֶחָד מִמֵּרֵעָיו הַדּוּכָּסִים וִיבַקֵּשׁ מִמֶּנּוּ לְהַשִּׂיא אֶת בִּתּוֹ לִבְנוֹ. אַךְ אֲבִי הֶחָתָן אָמַר, שֶׁהוּא רוֹצֶה לִרְאוֹת תְּחִילָּה אֶת פְּנֵי הַכַּלָּה. הִסְבִּיר לוֹ הַדּוּכָּס, כִּי דָּבָר זֶה נִבְצָר מִמֶּנּוּ. וְכֵן עָנָה לַשֵּׁנִי וְלַשְּׁלִישִׁי אֲשֶׁר הַדּוּכָּס רָצָה לְהִתְחַתֵּן בָּהֶם. הַדּוּכָּס רָאָה אֵת עַצְמוֹ בְּרֵעַ, כִּי אַף אִישׁ לֹא הִסְכִּים לֵתְּנָאַיו. סוֹף סוֹף נִזְדַּמֵּן לוֹ נָסִיךְ יָרוּד, שֶׁהִסְכִּים לְשִׁידּוּךְ בְּשֶׁל אֲבָנִים טוֹבוֹת וּמַרְגָּלִיוֹת לָרוֹב, שֶׁקִּיבֵּל מֵאֵת הַדּוּכָּס בְּתוֹרַת נְדוּנְיָה.

אַחֲרֵי הַחֲתוּנָּה נִדְהַם הַנָּסִיךְ הַצָּעִיר לְמַרְאֶה יָּפְיָהּ הַמַּרְהִיב שֶׁל בַּת הַדּוּכָּס. אֲבָל הוּא אָמַר בְּלִבּוֹ: ״לֹא הַיּוֹפִי בִּלְבַד מֵבִיא אוֹשֶׁר. מִי יוֹדֵעַ, שֶׁמָּא הִיא אֵשֶׁת כְּסִילוֹת וְנִבְעֵרֶת מִדַּעַת.״. וְאוּלָם כְּכָל אֲשֶׁר הִרְבָּה הַנָּסִיךְ לְבַלּוֹת וּלְשׂוֹחֵחַ אִיתָּהּ, כֵּן נוֹכַח לְשִׁמְחָתוֹ הָרַבָּה, כִּי אֵין כָּמוֹהָ לְשֵׂכֶל טוֹב, לַחֲכָמָה וּבִינָה אֵין קֵץ. וְכַעֲבוֹר חֲצִי שָׁנָה. בָּא הַנָּסִיךְ אֶל חוֹתְנוֹ הַדּוּכָּס וְקִידֵּם אֶת פָּנָיו בִּתְשׁוּאוֹת חֵן בְּשִׂמְחָה רַבָּה עַל בִּתּוֹ הַטּוֹבָה וְהַחֲכָמָה שֶׁנָּתַן לוֹ.

כַּדָּבָר הַזֶּה קָרָה גַּם לָנוּ, בְּנֵי יִשְׂרָאֵל— סִיֵּים הַמַּגִּיד מִדּוּבְּנָא הֲרֵי חָזַר הַקָּדוֹשׁ בָּרוּךְ הוּא עִם הַתּוֹרָה עַל כָּל אוּמּוֹת הָעוֹלָם וְלֹא קִיבְּלוּה. מָה עָשָׂה? כָּפָה עָלֵינוּ הַר כְּגִיגִית. כְּלוּם הָיְתָה לָנוּ בְּרֵירָה אַחֶרֶת? בֵעָל כָּרְחֵנוּ קִיבַּלְנוּה אַף כִּי לֹא יָדַעְנוּ מָה טִיבָהּ, וּלְשִׂמְחָה

מָה זוֹ עוֹשֶׂה?!

וְרַק כַּעֲבוֹר יְרָחִים אֲחָדִים נוֹדַע לָנוּ מָה גָּדוֹל עֶרְכָּה וּמָה רַב יִקְרָה שֶׁל הַתּוֹרָה שֶׁנִּיתְּנָה לָנוּ. וְכֵן נָאֶה וְכֵן יָאֶה לָנוּ לִשְׂמוֹחַ בְּזֹאת הַתּוֹרָה.

מתוך: י-ט. לוינסקי, סכות

1. מַלְּאוּ אֶת הַטַּבְלָה הַבָּאָה:

|  |  |
| --- | --- |
| **הַמָּשָׁל**  | **הַנִּמְשָׁל**  |
| הַדּוּכָּס |  |
| בַּת הַדּוּכָּס |  |
| הַדּוּכָּסִים הָאֲחֵרִים |  |
| הַנָּסִיךְ הַיָּרוּד |  |
| הַחֲתוּנָּה |  |
| חֲצִי שָׁנָה אַחֲרֵי הַחֲתוּנָּה |  |

1. מַהוּ הַמֶּסֶר הַגָּלוּי שֶׁל הַמָּשָׁל?
2. אֵיךְ הוּא עוֹנֶה לַשְּׁאֵלָה שֶׁקָּדְמָה לְמָשָׁל?
3. הַאִם כְּבָר קִיבַּלְתֶּם מַתָּנָה שֶׁלֹּא הֶעֱרַכְתֶּם בַּהַתְחָלָה וְהֵבַנְתֶּם אֶת חֲשִׁיבוּתָהּ רַק אַחֲרֵי שֶׁעָבָר זְמַן?
4. מַהוּ הַמֶּסֶר הַנִּסְתָּר שֶׁל הַמָּשָׁל לְגַבֵּי הַיְּחָסִים שֶׁל הֶחָתָן עִם בַּת הַדּוּכָּס? מָה זֶה מְלַמֵּד אוֹתָנוּ עַל הַקֶּשֶׁר בֵּין יִשְׂרָאֵל וְהַתּוֹרָה?
5. הַאִם זֶה מַזְכִּיר לָכֶם מִנְּהָגִים שֶׁל שִׂמְחַת תּוֹרָה?